Dinámica de Newton. Fluídos

- Dinámica de Newton. Fluídos
- 1 - Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 As leis de Newton
    - 2.1.1 Primeira lei da dinámica de Newton: lei da inercia
    - 2.1.2 Segunda lei da dinámica de Newton: lei fundamental
    - 2.1.3 Terceira lei da dinámica de Newton: lei da interacción
  - 2.2 Lei da gravitación universal
    - 2.2.1 Campo gravitacional. Aceleración da gravidade
  - 2.3 Forza e presión nos fluídos
    - 2.3.1 Unidades da presión
    - 2.3.2 Presión no interior dun líquido en repouso
    - 2.3.3 Sistemas hidráulicos. Principio de Pascal
    - 2.3.4 O principio de Arquímedes. Flotación
    - 2.3.5 Flotabilidade nos líquidos
    - 2.3.6 Flotabilidade nos gases
  - 2.4 Lectura
- 3. Resumo de contidos
- 4. Actividades complementarias
- 5. Exercicios de autoavaliación
- 6. Solucionario
  - 6.1. Solución exercicios propostos
  - 6.2. Solución actividades complementarias
  - 6.3. Solución exercios de autoavaliación
- 7. Glosario
- 8. Bibliografía e recursos
- 8. Documentación para imprimir

« Anterior | Seguinte »

# 2.1.1 Primeira lei da dinámica de Newton: lei da inercia

Newton aproveitou os resultados do físico e matemático italiano Galileo Galilei (1564-1642) para enunciar esta lei.Galileo observara que unha bóla que baixa por unha costa inclinada vai aumentando a súa velocidade (acelera), e que cando sobe por outra costa inclinada vai diminuíndo a súa velocidade (frea). Como se moverá por un treito horizontal?

A experiencia indica que na pista horizontal a bóla vai freando. Pero Galileo pensou que isto é debido a que hai rozamento. Que ocorrería se a pista horizontal fose totalmente escorregadiza, sen rozamento ningún? Pois se baixando acelera e subindo frea... na pista horizontal non debe acelerar nin frear, debe moverse con velocidade constante.

E se non hai rozamento na pista horizontal, a forza total que hai sobre o corpo é cero, xa que o peso e a normal contrarréstanse. Newton enuncia así a primeira lei da dinámica:

  Primeira lei da dinámica de Newton
  Se a suma de forzas que actúa sobre un corpo é cero (forza nula), o corpo móvese sen aceleración, así que ou permanece parado (se estaba parado) ou móvese en liña recta e velocidade constante (se antes estaba xa en movemento).

Aristóteles, no século IV antes da nosa era, pensaba que se deixamos de facer forza sobre un corpo, este acaba parando. Se o cabalo deixa de tirar do carro, o carro detense. É verdade, pero porque o carro roza contra o chan; se non houbese rozamento, logo de pólo en marcha non pararía ata que algunha forza o detivese.

### A inercia

  A tendencia natural que teñen os corpos a seguir parados ou a seguir movéndose en liña recta e velocidade constante chámase inercia. Cando imos nun coche e collemos unha curva cara á dereita semella que nós imos contra a esquerda do coche, que algo nos está a empurrar. Non é verdade: o que ocorre é que nós tendemos a seguir avanzando en liña recta, entanto que o coche se desvía. |

Actividades resoltas

Está de pé nun bus parado. O condutor pon en marcha o autobús. Vostede leva as mans nos petos, así que non vai agarrado a nada. Que lle ocorre? Por que?

  Solución | O autobús arrinca e móvese cara a adiante, pero vostede ten tendencia a quedar no sitio en que estaba inicialmente, polo que caerá cara a atrás no autobús. Non é que vostede se mova cara a atrás, é o autobús o que se move cara a adiante.

Indique se son verdadeiras ou falsas estas afirmacións:

  Afirmacións | V ou F
  Un corpo pode moverse sen parar aínda que non haxa forza ningunha aplicada sobre el. | V
  Para que un corpo se mova dando voltas ten que estar sometido a algunha forza. | V
  Se deixamos en punto morto un coche que ía a 60 km/h por unha estrada horizontal, o coche acabará parando porque non hai forza neta sobre el. | Falso, acaba parando porque hai rozamento
  A Lúa está constantemente dando voltas arredor da Terra. Iso quere dicir que sobre a Lúa algo está facendo forza continuamente. | V
  Sobre unha pelota actúan catro forzas, pero a suma de todas elas vale cero. Daquela a pelota moverase polo aire seguindo unha traxectoria parabólica. | Falso. Se a suma de forzas é nula, a traxectoria ten que ser rectilínea

Un coche vai en liña recta a 100 km/h todo o tempo. Canto vale a forza total que hai sobre el? Daquela, por que hai que pisar continuamente o acelerador?

  Solución | Como o coche se move sempre coa mesma velocidade, a forza total resultante sobre el ten que valer cero. O rozamento contra o aire e contra o asfalto da estrada frean o coche, por iso hai que pisar o acelerador: o motor ten que facer forza para compensar os rozamentos e conseguir así que a forza total sobre o coche sexa nula e daquela avanzar con velocidade constante.

Actividades propostas

S1. Un astronauta está fóra da súa nave espacial movéndose cara á parte traseira para facer un arranxo. Está atado á nave mediante unha corda, pero esta rompe. Como se moverá en adiante o astronauta? Poderá volver á nave?

### Retroalimentación

1. Seguirá a ser mover en liña recta con velocidade sempre igual afastándose da nave na mesma dirección na que se movía cando rompeu a corda.
2. Se non se agarra á nave ou van buscalo, non poderá cambiar o seu movemento rectilíneo e non poderá regresar.

S2. Unha pequena bóla lánzase ao interior dun tubo oco en forma circular.

Debuxe a traxectoria que seguirá a bóla cando saia do tubo. |

### Retroalimentación

- Entanto que a bóla estea dentro do tubo as paredes deste empurrarana e curvarán a súa traxectoria; pero cando a bóla saia do tubo esas forzas desaparecerán, e a bóla seguirá a se mover en liña recta.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »